text: Dyr bankpakke
  26 august 2011 kl. 12.45
  Bankpakke 4 skaber frygt for, at mange mindre banker må lade livet og sætte væksten i Udkantsdanmark i stå.
  Det kan få fatale konsekvenser for forretningslivet i Udkantsdanmark, at Bankpakke 4 holder hånden over en gruppe af landets største banker, lyder kritik af den nyeste bankpakke.
  - For det vil skabe ulige konkurrence i sektoren og tage livet af mange mindre banker, at en gruppe store banker får en statsgaranti mod krak i ryggen, siger partner i internetportalen Mybanker, John Norden til Ritzau.
  
  Udkantsdanmark kan blive overset
   - Til sidst vil vi stå tilbage med fem eller ti store banker i Danmark, og det kan vores erhvervsstruktur simpelthen ikke klare. Så er der ikke nogen til at servicere Udkantsdanmark, siger han.
  Også i Landbrug og Fødevarer frygter man, at bankpakken vil få konsekvenser for væksten i Udkantsdanmark, fordi det vil blive sværere for små og mellemstore virksomheder at låne penge.
  